J. Laššáková, poslankyňa: (2004-12-09):
Národná rada Slovenskej republiky uznesením zo 7. septembra 2004 č. 1154 pridelila vládny návrh zákona o konkurze a reštrukturalizácii a o zmene a doplnení niektorých zákonov na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre hospodárstvo, privatizáciu a podnikanie. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona, tak ako je to ustanovené v § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Ústavnoprávny výbor Národnej rady Slovenskej republiky uznesením č. 693 z 18. novembra 2004 odporúčal Národnej rade Slovenskej republiky vládny návrh zákona o konkurze a reštrukturalizácii a o zmene a doplnení niektorých zákonov vrátiť navrhovateľovi na dopracovanie. Výbor Národnej rady Slovenskej republiky pre hospodárstvo, privatizáciu a podnikanie uznesením č. 462 z 19. novembra 2004 odporúčal Národnej rade Slovenskej republiky predmetný vládny návrh zákona schváliť. Výbor Národnej rady Slovenskej republiky pre financie, rozpočet a menu rokoval o vládnom návrhu zákona 18. novembra 2004. Neprijal platné uznesenie, nakoľko návrh nezískal podporu potrebnej nadpolovičnej väčšiny prítomných poslancov podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov v spojení s čl. 84 ods. 2 Ústavy Slovenskej republiky. Z uznesenia Výboru Národnej rady Slovenskej republiky pre hospodárstvo, privatizáciu a podnikanie vyplynuli pozmeňujúce a doplňujúce návrhy, ktoré máte v informácii uvedené pod bodom IV. Celkom ide o 196 pozmeňujúcich a doplňujúcich návrhov. Gestorský výbor rokoval o stanoviskách výborov, ktorým bol vládny návrh zákona o konkurze a reštrukturalizácii a o zmene a doplnení niektorých zákonov pridelený, 29. novembra 2004 na svojej 79. schôdzi. Neschválil spoločnú správu, nakoľko návrh nezískal potrebný súhlas nadpolovičnej väčšiny prítomných členov výboru. Uznesením z 18. novembra 2004 č. 693 ma ústavnoprávny výbor poveril informovať Národnú radu Slovenskej republiky o priebehu a výsledkoch rokovaní výborov podľa § 80 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Keďže gestorský výbor neschválil spoločnú správu v súlade s ustanovením § 82 ods. 2 rokovacieho poriadku, ako spravodajkyňa predkladám návrh na ďalší postup. Navrhujem hlasovať o pozmeňujúcich a doplňujúcich návrhoch nasledovne. Spoločne navrhujem hlasovať o bodoch 3 až 5, 7 až 10, 12 až 75, 77 až 105, 109 až 120, 122 až 137, 139 až 193 a o bodoch 195 a 196. Osobitne navrhujem hlasovať o bode 194, ktorý je uvedený v dvoch alternatívach. Spoločne navrhujem hlasovať o bodoch 1, 2, 6, 11, 76, 106 až 108, 121 a 138, samozrejme, pokiaľ nebude v rozprave podaný iný návrh. Ďakujem pekne. Prosím, otvorte rozpravu, pán predseda.